स्मार्टनैस और महत्त्वाकांक्षा के तानेबाने में कई पेच हैं. हम खुद के लिए वफादार साथी चाहते हैं, पर खुद बेवफाई करने से नहीं हिचकते हैं. विदेश में बनने वाले एक टीवी शो में पतिपत्नी का रिऐलिटी टैस्ट किया जाता है. इस में उन जोड़ों को लिया गया जो एकदूसरे से बहुत प्यार करते थे, एकदूसरे के बेहद करीबी थे. शो के दौरान जब उन को यह मौका दिया गया कि वे अपने पार्टनर के बजाय दूसरे के साथ संबंध बना सकते हैं तो ये लोग अपने भरोसेमंद पार्टनर को धोखा देने से पीछे नहीं हटे. कनाडा की औनलाइन कंपनी एशले मैडिसन ने एक साइट बनाई. यह साइट उन लोगों के लिए थी जो शादीशुदा थे या फिर किसी के साथ प्रगाढ़ प्रेमसंबंध में जुड़े थे. इस साइट के जरीए नएनए रिश्ते बनाने का मौका मिलता था. इस साइट पर जाने के लिए पैसा खर्च करना होता था. लोग पैसा खर्च कर के इस साइट पर जाते थे. विदेशों में तो यह साइट लोकप्रिय थी ही भारत में भी बड़ी तादाद में लोग इस साइट का उपयोग कर रहे थे. कुछ समय पहले हैकर्स ने इस साइट को हैक कर के उस के कस्टमर का डाटा उड़ा लिया. इस में कस्टमर्स का ईमेल, क्रैडिट कार्ड नंबर, घर का पता सब कुछ था. वहां से पता चला कि भारत में करीब 1 करोड़ 4 लाख लोग इस साइट का प्रयोग कर रहे थे. इस साइट को सब से ज्यादा भुगतान वीजा कार्ड के जरीए किया गया. दूसरे नंबर पर मास्टर कार्ड और तीसरे नंबर पर अमेरिकन ऐक्सप्रैस कार्ड से भुगतान किया गया. 2008 में जब इस साइट को खोला गया था तो भारत से केवल क्व198 का भुगतान मिला था. इस के बाद साल दर साल यह भुगतान बढ़ता ही गया. 2011 में क्व4 हजार, 2014 में क्व1 करोड़ 56 लाख 63 हजार और 2015 के अगस्त माह तक ही क्व72 लाख 98 हजार का भुगतान किया गया. इस साइट का उपयोग करने वालों में केवल मैट्रो शहरों के ग्राहक ही शामिल नहीं हैं. जयपुर और लखनऊ जैसे शहरों के भी हजारों ग्राहक हैं. जयपुर में 5 हजार 45 ग्राहक और लखनऊ में 3 हजार 8 सौ ग्राहक पाए गए. आंकड़ों को देखें तो दिल वालों की नगरी दिल्ली का बुरा हाल है. यहां के लोग सब से अधिक धोखेबाज पाए गए. 38 हजार 5 सौ दिल्ली निवासी इस साइट के ग्राहक थे.